Žitňanská, Lucia, ministerka spravodlivosti SR (2010-12-08):
Ďakujem veľmi pekne za slovo, pán predsedajúci. Vážené dámy, vážení páni, na rokovanie Národnej rady si vám dovoľujem predložiť v druhom čítaní vládny návrh zákona, ktorým sa mení a dopĺňa zákon o sudcoch a prísediacich a ďalšie súvisiace zákony. Ide o zákon, ktorý vychádza z programového vyhlásenia vlády a reaguje na existujúcu situáciu, ktorá je v justícii. Je všeobecne známym faktom, že súčasná situácia v justícii, nízka úroveň vymožiteľnosti práva, stav korupcie, klientelizmu, ako aj spôsob a metódy riadenia správy súdov vytvorili na Slovensku atmosféru nedôvery voči súdom, sudcom a právnemu štátu ako takému. Tento fakt je súčasne východiskovou myšlienkou, ktorá ovplyvňuje znenie navrhovaného zákona. Návrh zákona otvára justíciu verejnej kontrole. Ide o najväčšie otvorenie justície verejnej kontrole a súčasne je postavený na princípe posilňovania nezávislosti sudcov a spretŕhaní väzieb, ktoré by mohli ovplyvňovať sudcov pri rozhodovaní. Zo skoro stovky zmien, ktoré navrhujeme, absolútna väčšina posilňuje nezávislosť sudcov, oslabuje vplyv predsedov súdov na ich rozhodovaciu činnosť a otvára justíciu kontrole verejnosti. Považujem toto za významný krok nielen pre sudcov, ale predovšetkým pre občanov, ktorí majú právo na nestranného a odborne zdatného sudcu. Účelom tohto návrhu zákona je teda vytvoriť legislatívne podmienky pre zlepšenie reálneho inštitucionálneho fungovania nezávislého súdnictva v Slovenskej republike, pretože nezávislé súdnictvo je jedným zo základných pilierov fungovania právneho štátu. Nástrojmi, o ktoré sa opierame pri predkladaní tohto návrhu zákona, sú transparentnosť výberu sudcov, ako aj predsedov súdov spôsobom otvoreného výberového konania a prostredníctvom verejnej kontroly týchto procesov. Prehľadnosť a predvídateľnosť rozhodovania súdov a sudcov prostredníctvom zverejňovania súdnych rozhodnutí, ako aj zavedenie inštitútu odlišného stanoviska sudcov senátu, ďalej je to skvalitnenie možnosti lepšej špecializácie sudcov cez zamedzenie nepredvídateľného preradenia sudcu do inej agendy bez jeho súhlasu a v neposlednom rade posilnenie prekážok pre obchádzanie náhodného pridelenia zákonného sudcu. Nezávislosť a nestrannosť výkonu funkcie sudcu je zvýraznená aj tým, že zákon zamedzuje vzniku situácie, kedy sa sudca po výkone funkcie vo výkonnej alebo zákonodarnej moci priamo vracia do výkonu funkcie v správe súdnictva na pozíciu predsedu či podpredsedu súdu. K posilňovaniu nezávislosti sudcov prispieva aj to, že o dočasnom pozastavení výkonu funkcie sudcu už nebude rozhodovať ani minister, ani súdna rada, ale v dvojinštančnom konaní disciplinárny súd. Podľa mojej mienky navrhované opatrenia predstavujú základné a nevyhnutné kroky pre konsolidáciu justičného systému na Slovensku. Na tieto zmeny budú v zmysle programového vyhlásenia nadväzovať ďalšie zmeny koncepčného charakteru, ktoré vyžadujú dlhší čas. Ide najmä o hodnotenie sudcov, úpravu systému príplatkov sudcov, úpravu disciplinárnej zodpovednosti sudcov a disciplinárneho konania, prípadne systémové opatrenia, ktoré sa týkajú vzdelávania sudcov a vyšších súdnych úradníkov. Vážené dámy, vážení páni, chcem vás poprosiť, aby ste podporili najväčšie otvorenie justície na Slovensku. Ďakujem pekne.